Ствараецца ўражанне, што структуры Еўразвязу сёння падзеленыя на дзве часткі. З аднаго боку, ёсць Еўрапейскі парламент, дэпутаты якога сёння вельмі прынцыпова ставяць пытанне аб парушэнні ў Беларусі свабоды слова і правоў чалавека: за год былі прынятыя дзве рэзалюцыі, якія асуджаюць пераслед апазіцыі і незалежных медый у Беларусі і з патрабаваннем неадкладнага разблакавання сайта Charter97.org. З іншага боку, еўрапейскія чыноўнікі і камісары ігнаруюць патрабаванні еўрапарламентарыяў і, нягледзячы ні на што, супрацоўнічаюць з беларускім рэжымам. А фонды, якія заяўляюць, што займаюцца падтрымкай дэмакратыі, напраўду самым актыўным чынам падтрымліваюць дыктатуры. Атрымаць гранты беларускім незалежным СМІ сёння вельмі цяжка, хоць вядома, што GONGO, якія супрацоўнічаюць з уладай, атрымліваюць іх рэгулярна.